संस्कृति मंत्रालय
‘मेरी माटी मेरा देश अभियान’ का अखिल भारतीय शुभारंभ कल 9 अगस्त से
देश के लिए अपना जीवन न्यौछावर करने वाले ‘वीरों’ को श्रद्धांजलि देने के लिए गांव से लेकर राष्ट्रीय स्तर तक जन-भागीदारी कार्यक्रम आयोजित किए जायेंगे
ग्राम पंचायतों में शिलाफलकम  स्थापित किए जायेंगे
अमृत वाटिका बनाने के लिए अमृत कलश यात्रा में देश के विभिन्न कोनों से मिट्टी दिल्ली लाई जायेगी
देश के लिए अपना जीवन न्यौछावर करने वाले ‘वीरों’ को श्रद्धांजलि देने के लिए कल 9 अगस्त 2023 को देशव्यापी “मेरी माटी मेरा देश” अभियान का शुभारंभ किया जाएगा। 9 अगस्त से लेकर 30 अगस्त, 2023 तक चलने वाले ‘मेरी माटी मेरा देश’ अभियान में गांव एवं प्रखंड स्तर, स्थानीय शहरी निकायों के साथ-साथ राज्य एवं राष्ट्रीय स्तर पर आयोजित किए जाने वाले कार्यक्रम शामिल होंगे।
इस अभियान में वीरों को याद करने के लिए देश भर में विभिन्न कार्यक्रम आयोजित किए जायेंगे। उनकी स्मृति में ग्राम पंचायतों में शिलाफलकम  स्थापित किए जायेंगे। यह अभियान ‘आज़ादी का अमृत महोत्सव’ का समापन कार्यक्रम है। आज़ादी का अमृत महोत्सव का शुभारंभ 12 मार्च, 2021 को किया गया था और इसमें देश भर में दो लाख से अधिक कार्यक्रमों के साथ व्यापक जनभागीदारी देखी गई।
प्रधानमंत्री श्री नरेन्द्र मोदी ने हाल ही में अपने ‘मन की बात’ कार्यक्रम के प्रसारण के दौरान इस अभियान की घोषणा की थी। इस अभियान का उद्देश्य उन बहादुर स्वतंत्रता सेनानियों और वीरों का नमन करना है, जिन्होंने देश के लिए अपना जीवन बलिदान कर दिया।
इस अभियान में स्वतंत्रता सेनानियों और सुरक्षा बलों को समर्पित शिलाफलकम की स्थापना जैसे कार्यक्रमों के साथ-साथ पंच प्रण संकल्प, वसुधा वंदन, वीरों का वंदन जैसी पहल शामिल होंगी, जो हमारे बहादुरों के वीरतापूर्ण बलिदानों को नमन करेंगी। गांव, पंचायत, प्रखंड, कस्बे, शहर, नगर पालिका आदि के स्थानीय वीरों के बलिदान की भावना को सलाम करने वाली शिलाफलकम या स्मारक पट्टिकाएं शहरी एवं ग्रामीण क्षेत्रों में लगाई जानी हैं। इसमें उस क्षेत्र से संबंधित उन लोगों के नाम के साथ प्रधानमंत्री का संदेश होगा, जिन्होंने देश के लिए अपना जीवन न्यौछावर किया है।
दिल्ली में ‘अमृत वाटिका’ बनाने के लिए 7500 कलशों में देश के कोने-कोने से मिट्टी लेकर 'अमृत कलश यात्रा' निकाली जाएगी। यह 'अमृत वाटिका' 'एक भारत, श्रेष्ठ भारत' के प्रति प्रतिबद्धता का प्रतीक होगी।
जन-भागीदारी को प्रोत्साहित करने के लिए, एक वेबसाइट, https://merimaatimeradesh.gov.in का भी शुभारंभ किया गया है जहां लोग मिट्टी या मिट्टी का दीपक पकड़कर सेल्फी अपलोड कर सकते हैं। ऐसा करके, वे भारत को एक विकसित देश बनाने, गुलामी की मानसिकता को खत्म करने, हमारी समृद्ध विरासत पर गर्व करने, एकता एवं एकजुटता बनाए रखने, नागरिक के रूप में कर्तव्यों को पूरा करने और देश की रक्षा करने वालों का सम्मान करने पर ध्यान केन्द्रित करते हुए पंच प्रण का संकल्प लेंगे। एक बार संकल्प लेने के बाद, भागीदारी का एक डिजिटल प्रमाणपत्र वेबसाइट से डाउनलोड किया जा सकता है।
यह देशव्यापी अभियान 9 अगस्त को शुरू होगा और विभिन्न निर्धारित कार्यक्रमों के साथ 15 अगस्त 2023 को स्वतंत्रता दिवस तक चलेगा। इसके बाद के कार्यक्रम 16 अगस्त 2023 से प्रखंड, नगर पालिका/निगम और राज्य स्तर पर होंगे। समापन समारोह 30 अगस्त, 2023 को नई दिल्ली स्थित कर्तव्य पथ पर गणमान्य व्यक्तियों की उपस्थिति में निर्धारित है। ‘मेरी माटी मेरा देश’ अभियान के तहत विभिन्न गतिविधियों की जानकारी के लिए https:// yuva.gov.in पोर्टल को देखा जा सकता है।
पिछले वर्ष, “हर घर तिरंगा” कार्यक्रम सभी की भागीदारी के कारण शानदार रूप से सफल रहा था। इस वर्ष भी, ‘हर घर तिरंगा’ 13 से 15 अगस्त, 2023 के बीच मनाया जाएगा। भारतीय लोग हर जगह राष्ट्रीय ध्वज फहरा सकते हैं, तिरंगे के साथ सेल्फी ले सकते हैं और उसे हर घर तिरंगा वेबसाइट पर अपलोड कर सकते हैं।
‘मेरी माटी मेरा देश’ का वेबसाइट https://merimaatimerakesh.gov.in
पोर्टल https:// yuva.gov.in को भी देखा जा सकता है
‘हर घर तिरंगा’ का वेबसाइट https://hargarhtiranga.com